**Perskaitykite fragmentą iš teksto apie Kęstutį Kasparavičių [NDBLK 2, p. 147-148]**

*Nuo 8 dešimtmečio pradėjau labai daug laiko leisti pasaulinėse parodose, tad buvimas užsienyje tapo įprastu dalyku. Šių parodų dalyvių darbai išleidžiami puošniuose kataloguose, kuriuos varto įvairūs leidėjai, pamato dailininkų darbus ir susidomi, susisiekia. Tokiu būdu ir patekau į vokiečių globą. Piešiau su plunksnele, „štrichu“, bet Vokietijoje buvau priverstas keisti savo stilių ir pradėjau piešti ryškiau. Vėliau pradėjau dirbti su kita vokiečių leidykla, ir ten buvo išleista sėkmingai parduodama mano iliustruota knyga „Pinokio nuotykiai“. Nors ją išleido 1993 m., iki šiol ji tebėra leidžiama ir gerai parduodama pasaulyje. Prieš keletą metų manęs paprašė nupiešti naują šios knygos viršelį, tai teko siųsti net aštuonis eskizus ir, juokingiausia, kad paskutinis, kuris man atrodė pats prasčiausias, labai patiko leidyklai ir buvo atspausdintas. Po vokiečių, 1994 m. radau mano gyvenime labai svarbią leidyklą iš Taivano „Green Press“ (angl. „Žalioji spauda“). Taip nutiko per atsitiktinumą, kad kai pradėjau savo tekstus rašyt, mano pirmos trys knygos buvo išleistos kinų kalba. Buvo leidžiama labdarai knygutė po žemės drebėjimo, ir manęs paprašė prisidėti prie jos išleidimo. Viso pasaulio dailininkai piešė iliustracijas ir kažką linksmo rašė. Leidėjams patiko, paprašė daugiau tekstų... taip ir prasidėjo mano, kaip rašytojo karjera. Įdomiai viskas susiklostė. Mokykloje mokiausi choro dirigavimo meno, bet paskutinę akimirką įstojau į Vilniaus dailės akademiją, labai dėl to džiaugiuosi, piešiu, rašau ir darau tai, kas man malonu.*

**Ar žemiau pateikiami teiginiai teisingi, ar ne?**

\* Vokiečių leidėjai pakeitė K. Kasparavičiaus stilių.

\* K. Kasparavičius buvo labai patenkintas aštuntuoju „Pinokio nuotykių“ viršelio eskizu.

\* Pirmos knygos su K. Kasparavičiaus tekstais buvo kinų kalba.

\* K. Kasparavičius ir dabar dar bendrauja su leidykla „Green Press“.

\* K. Kasparavičius gailisi, kad netapo choro dirigentu

**Pavartykite Kęstučio Kasparavičiaus knygą[[1]](#footnote-1), susipažinkite su jos leidybine informacija ir perskaitykite vieną pasakojimą.**

**Parašykite trumpą knygos anotaciją pagal šiuos duomenis:**

Knygos autorius, pavadinimas, leidimo metai, leidykla. Kelintas tai leidimas?

Knygos apimtis (puslapiai).

Apie ką ši knyga? (1 sakinys)

Kuo man ši knyga patinka? (1 sakinys)

Kuo man ši knyga nepatinka? (1 sakinys)

1. Atnešiu į seminarą – V. Š. [↑](#footnote-ref-1)